La sfârşitul săptămânii trecute, norii s-au adunat de-asupra satului însă rachetele trase de tunul din livada din satul Şişteni (Cioreteşti , spun localnicii, i-au alungat din nou. Supăraţi că în tot judeţul a plouat, iar la Codăeşti doar a picurat, sătenii s-au dus la poliţie să reclame. „Dau cu rachete de două-trei luni de zile.

Din cauza asta nu a mai plouat. Tot din cauza asta au alungat şi furtuna de aseară, de doar a burniţat un pic”, spune Mitică Creţu, care ajută un vecin la reparatul unui gard, discutând intens împreună cu acesta „problema cu rachetele”.

Dar în Codăeşti aceasta este convingerea generală, iar subiectul, aşa cum spune vânzătoarea de la unul dintre magazine este dezbătut de dimineaţa până seara. „Pe toată zona asta ne-a afectat. Nu mai avem hrană la animale. Noi mai găsim o pâine, dar animalele nu au ce să mănânce. Doar fânul ce a mai crescut, s-a menţinut cu rouă”, mai spune Mitică Creţu.